<classify> SERIKALI imetaka wapagazi katika Mlima Kilimanjaro kupiga kura za siri ili kuyataja baadhi ya kampuni za utalii ambazo hutoa malipo ya chini ya dola 10 za Kimarekani kwa siku kwa wapagazi ili yachukuliwe hatua, ikiwamo kufungiwa kufanya biashara hiyo kwa miezi sita.Baadhi ya wapagazi wametoa malalamiko yao kuwa makampuni ya utalii hufikia hatua ya kutoa malipo ya chini ya Dola 10 kwa siku kwa safari za kupandisha watalii katika mlima huo mrefu kuliko yote barani Afrika.Naibu Waziri wa Maliasili na Utalii, Costantine Kanyasu ametoa agizo hilo wakati anazungumza na wadau wa utalii pamoja na watalii mkoani hapa kama moja ya hatua za kujua changamoto zinazowakabili katika biashara hiyo.Lazima utaratibu mliokubaliana ufuatwe ili kuboresha kazi zenu, haiwezekani mpagazi pamoja na kazi ngumu anayofanya, alipwe malipo chini ya Dola 10 kwa siku, kwa asilimia kubwa huku ni kutowatendea haki, amesema.Katika malalamiko yao ya msingi, wapagazi hao, Abubakari Ndula na Sigifrid Ngoli walidai baadhi ya makampuni huwanyanyasa kwa kuwalipa malipo madogo licha ya kwamba wao wamekuwa wakifanya kazi ngumu.Mheshimiwa Naibu Waziri, kazi tunayofanya ni kubwa mno, ikumbukwe pia sisi tunasaidia kuyatangaza makampuni na hata sifa nzuri kwa taifa letu...lakini malipo yetu yamekuwa kama hisani na si haki yetu, tunaomba tusaidiwe, angalau yaboreshwe, amesema Ndula.Ndula pia ameomba Mtaala wa Elimu ya Uongozaji wa Watalii ambao upo pekee katika Chuo cha Usimamizi wa Wanyamapori Mweka kusambazwa katika vyuo vingine nchini vikiwemo vya Veta ili vijana katika mikoa hiyo wakasome badala ya kulazimika kwenda Moshi.Akijibu hoja za wapagazi, mmoja wa wamiliki wa makampuni ya utalii, Timoth Belimdinga, amesema kampuni zimekuwa zikijitahidi kuboresha maslahi ya wapagazi lakini kuna nyakati wanashindwa kulingana na gharama za uendeshaji.Akizungumza katika kikao hicho Mhifadhi Mkuu wa Hifadhi ya Taifa ya Mlima Kilimanjaro Kinapa, Betrita Loibooki amesema, wapo katika mchakato wa ujenzi wa kituo cha habari mjini Moshi. Alisema kituo hicho kina lengo la kuutangaza utalii Kilimanjaro na Tanzania kwa jumla.  <topic>: KITAIFA 